Piet Matipa sluit aan by 'Ware naarheid' | Netwerk24
Piet Matipa sluit aan by 'Ware naarheid'
Deur AJ Opperman 09 April 2019 07:00
Piet Matipa Foto: Werner Botha
Piet Matipa gaan "gal braak, maar met feite" wanneer hy vanaf 24 April as korrespondent in die tweede reeks van die satiriese nuusprogram Die ware naarheid op kykNET optree.
Matipa, draaiboekskrywer van die SABC 2-sepie 7de Laan en rubriekskrywer, sluit aan by die ankeraanbieder Schalk Bezuidenthout, en die ander korrespondente, Erns Grundling en Bibi Slippers, wat kykers reeds in die eerste reeks in 2018 leer ken het.
"Hoewel ek 'n bietjie senuagtig is, is ek ook 'n bietjie opgewonde."
Matipa was in die eerste reeks 'n ateljeegas, waarna hy 'n oproep ontvang het met die aanbod om deel van die span te word.
"Gelukkig neem ons Woensdagaande op, wat by die res van my program inpas. 7de Laan is my werk-werk. Die ander mense saam met wie ek gaan aanbied, is ook met ander projekte besig."
Nie televisie of om tekste te skryf, is vir hom heeltemal nuut nie.
Hy was voorheen aanbieder van die reeks Wees op Via en hy het 'n paar keer op die kykNET-program Parlement, parlement sy kwinkslae gedeel.
Erns Grundling, Schalk Bezuidenhout, Piet Matipa en Bibi Slippers in Die ware naarheid. Foto: Werner Botha
"Ek hoop maar daar is sommige van die vaardighede van my vorige televisieverskynings wat ek nou sal kan toepas. Ek is 'n sepieskrywer. Verskillende platforms vereis verskillende skills. Ek sal myself moet leer om hierdie shows te kan skryf. Die ander gaan my lei. Ek is daaraan gewoond om heeldag agter 'n rekenaar te sit, so dit is nuut vir my."
Piet Matipa maak eersdaags sy verskyning as nuwe korrespondent in Die ware naarheid. Foto: Werner Botha
Matipa gaan nie oor 'n spesifieke tema of onderwerp verslag doen nie, maar gaan elke week met Bezuidenhout oor 'n aktuele saak gesels.
"Ek en Schalk gaan 'n gesprek voer. Dit gaan verkieslik 'n bietjie omstrede wees. Nie baie nie, maar 'n bietjie. Om te sê wat jy wil, is baie lekker, ek kan nie wag om dit te doen nie. Maar natuurlik moet dit op die ou end tog binne sekere perke wees. Wat ek ook al gaan sê, gaan ek staaf."
Die vier aanbieders is verantwoordelik vir die navorsing en skryf van die teks.
"My genade . . . Ek glo alles sal goed gaan. Ek hou van lig en laf wees en ek praat onsin, maar ek dink nie ek is snaaks nie. Komediante is snaaks. Ek dink nie dis my uitgangspunt om snaaks te wees nie. Ek vertel iets uit my perspektief, met my aanslag. Dit bevat my flavour, maar ek dink nie iemand gaan op die vloer lê oor wat ek gaan sê nie."
*Die ware naarheid se tweede reeks begin op 24 April om 20:30 op kykNET (DStv-kanaal 144).
*Die reeks word voor 'n ateljeegehoor opgeneem.
Stuur 'n e-pos aan bookings@nouvanaand.co.za om deel van die gehoor te wees. Dit is gratis.
Opnames word elke Woensdag om 16:00 vir 16:15 in Stark Studios in Randburg gedoen. Die adres is Aimeestraat 66.
*Die laaste twee episodes word op 4 en 9 Julie verfilm.
"Net te lank al Waai hy deur my So asof hy kwaad is vir iets Hier hart wil lê kry Hierdie tyd moet verby"